মার্কিন রাষ্ট্রপতির পদে আর নেই বারাক ওবামা। স্বভাবতই তাঁর রোজগারে কিঞ্চিৎ ভাটা পড়বে। কিন্তু আমেরিকার অবসরপ্রাপ্ত রাষ্ট্রপতির রোজগারও আগামী ১৫ বছরে রীতিমতো ঈর্ষণীয় থাকতে চলেছে। অন্তত সে রকমই দাবি একটি বিখ্যাত অর্থনীতিমূলক সংবাদপত্রের। 
সংবাদপত্রটিতে প্রকাশিত প্রতিবেদন অনুযায়ী, বইয়ের জন্য চুক্তি, ভাষণের জন্য প্রাপ্ত পারিশ্রমিক, এবং সরকারের কাছ থেকে পাওয়া অবসরকালীন ভাতা অর্থাৎ পেনশন মিলিয়ে ওবামা-দম্পতির রোজগার যা দাঁড়াবে, ভারতীয় টাকার অঙ্কে সেই রোজগার ১৬২০ কোটি টাকার মতো। প্রতিবেদনটির দাবি, আগামী ১৫ বছরে মোট এই পরিমাণ অর্থ রোজগার করবেন বারাক ও মিশেল ওবামা। 
খবরে প্রকাশ, ওবামা যখন রাষ্ট্রপতি হিসেবে প্রথম হোয়াইট হাউজে প্রবেশ করেন, তখন ওবামা-দম্পতির মোট সম্পতির পরিমাণ ছিল ৮ কোটি টাকার মতো। তার পরে অবিশ্বাস্য আর্থিক বৃদ্ধি হয়েছে তাঁদের। 
জানা যাচ্ছে, অবসরের পরে বছরে বার্ষিক ১.৩ কোটি টাকার মতো সরকারি পেনশন পাবেন ওবামা।